24 | Junie | 2016 | Herriemerrie
Soms verstaan ek die bohaai
Ek weet nie eintlik hoe om te begin nie. Die Gautengse Onderwysdepartament is gewoonlik nie goed vir my langmoedigheid nie. Dit terwyl ek net mooi niks met die onderwys te doen het nie. So, wanneer department weer die pipperrellakoors oor iets wil kry, verwag ek 'n storm in 'n teekoppie.
Vandag (of is dit die week) se drama: 'n Swart kind wat op haar eie by 'n tafel sit met haar kosblikkie. Die eintlike fokus van die kamera is 'n groep van 6 kinders by 'n ander tafel wat so pas kolwyntjies gekry het. Mens kan die houer met die kolwyntjies in nog duidelik in die foto sien. Nie net wys die foto duidelik hoe die kleintjie alleen sit nie, dit is ook duidelik dat sy (nog?) nie 'n kolwyntjie gekry het nie.
Die kleuterskool verduidelik dat daar 'n ander maatjie was wat by haar gesit het. Hulle tweetjies het glo laaste vir die 'partytjie' opgedaag. Die ander kind het glo net voor die foto geneem is begin huil en was deur 'n personeellid opgetel om getroos te word. Die eerste tafel het glo net plek vir 6 kinders.
Ek wil nie sê hulle jok nie, maar ek het 'n paar vrae. Soos waar is die kind wat begin huil het se kosblik? Hoekom is die kolwyntjies voor in die foto – dit maak seker sin om van een punt na die ander uit te deel. Mens deel tog seker nie eers vir een tafel uit, sit die houer neer vir 'n foto en deel dan vir die laaste (2?) kind uit nie. Kon daar regtig nie plek gemaak word vir die ander kind/ers by die hooftafel nie. Groot mense rek soms 'n 6 man bank na 8 mense toe. Anders, hoekom die kinders nie gelyk verdeel tussen die bankie nie?
Dit het my aan 'n aanhaling uit 'n "A time to Kill" laat dink: "Now imagine she is white." Ek het en nog steeds lyk die foto vir my so verkeerd. Ek dink enige mens sou jammer gevoel het vir'n kleintjie (dogtertjie, seuntjie, pienk, pers of groen) wat alleen eenkant gesit het sonder haar kolwyntjie.
Ek kan dus verstaan dat die ma haar kind uit die skool gehaal het en nie met die skool wil praat nie. Ek kan verstaan hoekom die department die olga in is.
Aan die anderkant, dalk is dit regtig net 'n geval van slegte tydsberekining. 'n Prentjie is dalk meer werd as 'n duisend woorde, maar dit skiet ver te kort in perspektief.